Horner-plaasmoord: Groot opkoms by hof verwagBrendin Horner (Foto: Facebook) ŉ Groot groep boere en organisasies sal na verwagting Dinsdagoggend in Senekal in die Vrystaat saamtrek waar twee verdagtes in die plaaslike landdroshof sal verskyn in verband met die onlangse moord op die jong plaasbestuurder, Brendin Horner. Francois Wilken, president van Vrystaat Landbou (VL), het Maandag aan Maroela Media gesê dié organisasie het sy lede gevra om die hofverrigtinge by te woon uit ondersteuning vir Horner se naasbestaandes. Die 21-jarige Horner se liggaam is Vrydagoggend vroeg in ŉ veld op ŉ plaas in die omgewing van Paul Roux in die Vrystaat aangetref. Hy het glo verskeie steekwonde, asook ŉ kopwond gehad. Sy kneukels was na verneem word bebloed soos wat hy glo sy aanvallers probeer afweer het. Talle ander boere en organisasies het intussen ook aangedui dat hulle die hofverrigtinge gaan bywoon. Een van dié organisasies is die burgerregteorganisasie AfriForum. Volgens Ernst Roets, AfriForum se hoof van beleid en aksie, sal die organisasie daar wees om Horner se naasbestaandes en die gemeenskap te ondersteun. AfriForum sal ook nuwe stappe aankondig om sy veldtog teen plaasmoorde te verskerp. “In die geval van die moord op Brendin Horner en die wreedheid wat daarmee gepaard gegaan het, is dit baie duidelik dat plaasmoorde nie ’n gewone misdaad is nie. AfriForum beskou dit as ’n vorm van terreur,” sê Roets, wat ook die verrigtinge gaan bywoon. AfriForum onderneem nou om verdere navorsing oor plaasmoorde te doen waarin elemente van dié misdaad geïdentifiseer word wat aan terreur gekoppel kan word. Dié navorsing sal dan ook aan die Verenigde Nasies (VN) en die internasionale samelewing voorgelê word. Die familieboerorganisasie Saai het intussen ook die “onsinnige en wrede moord” op Horner veroordeel. Dr. Theo de Jager, direksievoorsitter van Saai, sê dié organisasie is dankbaar dat AfriForum ná nege jaar van bewusmakingsveldtogte oor plaasmoorde daarin kon slaag om as ’n belanghebbende nieregeringsorganisasie deur die VN erken te word en toegang tot debatte te kry. “Saai sal nou met AfriForum saamwerk om die stem van familieboere van alle rasse op internasionale platforms te laat hoor waar die regering en die staat hulle versaak.” Wilken sê hy verwag dat die atmosfeer tydens môre se hofsaak dié van magteloosheid, moedeloosheid en absolute frustrasie met plaasaanvalle en -moorde sal wees. “Elke plaasaanval is emosioneel belaai, maar hierdie was ’n kind in die fleur van sy lewe. Die mense is keelvol.”